## Pravilnik o stjecanju viših zvanja u muzejskoj struci

### NN 56/2003 (5.4.2003.), Pravilnik o stjecanju viših zvanja u muzejskoj struci

# MINISTARSTVO KULTURE

695

Na osnovi članka 43. stavka 2.
Zakona o muzejima (»Narod­ne novine«, br. 142/98), a na prijedlog Hrvatskog
muzejskog vijeća, ministar kulture donosi

## PRAVILNIK

### O STJECANJU VIŠIH ZVANJA U MUZEJSKOJ STRUCI

Članak 1.

Ovim Pravilnikom uređuje se
postupak stjecanja viših zvanja u muzejskoj struci, sukladno Zakonu o muzejima,
i to za zvanja: viši kustos, muzejski savjetnik, viši muzejski pedagog,
muzejski pedagog savjetnik, viši dokumentarist, dokumentarist savjetnik, viši
informatičar, informatičar savjetnik, viši restaurator, restaurator savjetnik,
viši preparator, viši muzejski tehničar, te viši fotograf.

Članak 2.

Pravo na stjecanje višeg zvanja
u muzejskoj struci ima osoba koja je ispunila uvjete propisane člancima 38.,
39., 40. i 41. Zakona o muzejima.

Propisani uvjet stručnih ili
znanstvenih radova podrazumijeva:

– *za zvanje viši kustos*:
najmanje tri objavljena stručna rada od značenja za unaprjeđenje muzejske
struke i stručnu obradu zbirki za koje je kustos zadužen, te samostalno
koncipiranu i izvedenu najmanje jednu studijsku autorsku izložbu,

ili

najmanje
objavljena tri stručna rada od značenja za unaprje­đenje muzejske struke i
koautorstvo u najmanje tri izvedene izložbe,

ili

koautorstvo
u najmanje jednoj izvedenoj izložbi i sudjelovanje u   realizaciji stalnog postava s većom autorskom cjelinom,

ili

stručna
istraživanja na terenu i prikupljanje građe, te njihova obrada i objavljivanje
u stručnoj periodici.

–
*za zvanje muzejski savjetnik*: objavljena najmanje dva znanstvena ili
četiri stručna rada od osobitog značenja za unaprjeđenje muzejske struke, te
samostalno koncipirane najmanje tri izložbe u kojima se monografski obrađuju
pojedine teme u vremenu od stjecanja zvanja višeg kustosa,

ili

studijska
istraživanja na terenu, ili obrada muzejske građe, ili vođenje projekta koji će
rezultirati stalnim postavom muzeja odnosno objavljivanjem cjelovito obrađenog
problema u zasebnoj studiji.

–
*za zvanje viši muzejski pedagog*: najmanje tri objavljena stručna rada od
značenja za unaprjeđenje muzejske pedagogije ili tri samostalno izvedena
autorska edukativna projekta,

–
*za zvanje muzejski pedagog savjetnik*: najmanje pet znanstvenih ili
stručnih radova od osobitog značenja za unaprjeđenje muzejske pedagogije,
objavljenih nakon stjecanja zvanja viši muzejski pedagog, ili najmanje pet
objavljenih znanstvenih ili verificiranih autorskih edukativnih projekata,

–
*za zvanje višeg dokumentarista*: najmanje tri objavljena stručna rada od
značenja za unaprjeđenje muzejske struke iz područja muzejske dokumentacije ili
realizirani projekt muzejsko-dokumentacijskog sustava.

–
*za zvanje dokumentarist savjetnik*: najmanje pet stručnih ili znanstvenih
radova od osobitog značenja za unaprjeđenje muzejske struke, objavljenih nakon
stjecanja zvanja višeg dokumentarista, ili realiziran projekt koji bitno
pridonosi razvoju muzejske dokumentacije.

–
*za zvanje viši informatičar*: najmanje tri objavljena stručna rada od
značenja za unaprjeđenje muzejske struke iz područja muzejske dokumentacije ili
realiziran projekt muzejsko-dokumentacijskog sustava,

–
*za zvanje informatičar savjetnik*: najmanje pet stručnih ili znanstvenih
radova od osobitog značenja za unaprjeđenje muzejske struke, objavljenih nakon
stjecanja zvanja viši infor­ma­tičar, ili realiziran projekt koji bitno
pridonosi razvoju muzejske dokumentacije.

–
*za zvanje viši restaurator*: najmanje tri objavljena stručna rada od
značenja za unaprjeđenje restauratorske struke ili najmanje deset izvedenih i
elaboratom popraćenih konzervatorsko-
-restauratorskih radova,

–
*za zvanje restaurator savjetnik*: najmanje pet znanstvenih radova od osobitog
značenja za unaprjeđenje restauratorske struke, objavljenih nakon stjecanja
zvanja višeg restauratora.

–
*za zvanje viši fotograf*: objavljeni radovi u najmanje tri stručne
muzejske publikacije ili najmanje jedna autorska izložba fotografija muzejske
tematike.

Članak 3.

Zahtjev za stjecanje višeg
muzejskog zvanja podnosi se Hrvat­skom muzejskom vijeću u pisanom obliku s
dokazima o ispunjenju zakonom propisanih uvjeta.

Zahtjev iz stavka 1. ovoga
članka može se podnijeti tri mjeseca prije ispunjenja zakonskog uvjeta koji se
odnosi na propisani radni staž za stjecanje zvanja, ako su ostvareni svi ostali
propisani uvjeti za stjecanje zvanja.

Potvrdu poslodavca o ispunjenju
zakonskog uvjeta koji se odnosi na propisani radni staž, podnositelj zahtjeva
dužan je dostaviti Hrvatskom muzejskom vijeću po ispunjenju toga uvjeta.

Članak 4.

Postojanje uvjeta za stjecanje
višeg muzejskog zvanja iz članka 1. ovoga Pravilnika ocjenjuje posebno stručno
povjerenstvo Hrvatskog muzejskog vijeća.

Članak
5.

Ako
su ispunjeni zakonom propisani uvjeti za stjecanje višeg muzejskog zvanja,
Hrvatsko muzejsko vijeće podnosi ministru kulture prijedlog da donese rješenje
kojim se usvaja zahtjev za stjecanje višeg zvanja iz članka 1. ovoga
Pravilnika.

Ako
nisu ispunjeni zakonom propisani uvjeti za stjecanje višeg muzejskog zvanja,
Hrvatsko muzejsko vijeće podnosi ministru kulture prijedlog da donese rješenje
kojim se zahtjev za stjecanje višeg zvanja iz članka 1. ovoga Pravilnika
odbija.

Članak
6.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
612-05/03-01-62
Urbroj: 532-03-3/4-03-01
Zagreb, 28. ožujka 2003.

Ministar
**dr. sc. Antun Vujić**, v. r.

Pravilnik, NN 56/2003-695